CELEX: 52018PC0721
Language: hu
Date: 2018-10-31
Title: Javaslat A TANÁCS VÉGREHAJTÁSI HATÁROZATA a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról

EURÓPAI BIZOTTSÁG
            Brüsszel, 2018.10.31.
            COM(2018) 721 final
            2018/0373(NLE)
            Javaslat
            A TANÁCS VÉGREHAJTÁSI HATÁROZATA
            a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról
            
               
         
         
            
               INDOKOLÁS
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére. 
               
               
                  A Bizottságnál 2018. június 20-án iktatott levelében Lettország felhatalmazást kért arra, hogy továbbra is az előzetesen felszámított adóra vonatkozó héalevonási jogot szabályozó általános alapelvektől eltérő intézkedést alkalmazhasson bizonyos személygépkocsik esetében. A meghosszabbításra vonatkozó kérelemmel együtt Lettország benyújtott egy jelentést, amely tartalmazza a levonási jogra alkalmazni tervezett százalékos érték értékelését. 
               
               
                  A héairányelv 395. cikke (2) bekezdésének megfelelően a Bizottság 2018. szeptember 7-én kelt leveleiben tájékoztatta a többi tagállamot Lettország kérelméről. A Bizottság 2018. szeptember 10-én kelt levelében értesítette Lettországot arról, hogy birtokában van a kérelem elbírálásához szükségesnek ítélt valamennyi információnak.
               
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv 168. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Ugyanezen irányelv 26. cikke (1) bekezdésének a) pontja értelmében a vállalkozás vagyonát képező termék magáncélra történő használata ellenérték fejében nyújtott szolgáltatásnak minősül, amennyiben a termék héája levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében. 
               
               
                  A személygépkocsik esetében nehéz ezt a rendszert alkalmazni, különösen mivel nem könnyű különbséget tenni a magáncélú és az üzleti célú használat között. Amennyiben nyilvántartást vezetnek, ezek fenntartása és ellenőrzése külön terhet ró a vállalkozásokra és a közigazgatásra. 
               
               
                  A 2013/191/EU tanácsi végrehajtási határozattal
                     1
                   Lettország engedélyt kapott arra, hogy bizonyos személygépkocsik esetében az adólevonási jogot 80 %-ra korlátozza. Lettország úgy vélte, hogy ez a százalékos arány nem felel meg a tényleges körülményeknek, és az (EU) 2015/2429 tanácsi végrehajtási határozattal
                     2
                   Lettország engedélyt kapott arra, hogy az adólevonási jogot 50 %-ra korlátozza. Ez utóbbi határozat 2018. december 31-én hatályát veszti, és Lettország kérte annak egy újabb korlátozott időtartamra történő meghosszabbítását. 
               
               
                  Az (EU) 2015/2429 végrehajtási határozat 6. cikkének (2) bekezdésében előírtak szerint Lettország jelentést nyújtott be, amely tartalmazta a héalevonás százalékos értékének értékelését. 
               
               
                  Lettország úgy véli, hogy az alkalmazott százalékos határérték továbbra is megfelelő. A különös intézkedés alkalmazási időszaka alatt Lettország teljes mértékben alkalmazta a levonási korlátozást, és elismeri, hogy az lehetővé teszi a héafizetőkre és az adóhatóságra háruló adminisztratív terhek enyhítését, amennyiben a személygépkocsikat nem kizárólag üzleti célokra használják. 
               
               
                  Az eltérés alkalmazásának feltételei továbbra is fennállnak. A különös intézkedés így alkalmazandó lesz valamennyi, a vezetőülésen kívül legfeljebb nyolc üléssel rendelkező és egy bizonyos tömeg alatti, nem kizárólag üzleti célokból használt személygépkocsira. Az egyes meghatározott tevékenységre használt személygépkocsikra nem vonatkozik a levonási jog korlátozása, így a következőkre a rendes szabályok lennének alkalmazandók: viszonteladás, bérbeadás vagy lízing céljából vásárolt személygépkocsik; személy- vagy áruszállításra használt személygépkocsik (például taxik); gépjárművezető-oktatáshoz használt személygépkocsik; biztonsági vagy segélyhívó szolgáltatásokra használt személygépkocsik; szalon- és tesztautóként használt személygépkocsik.
               
               
                  Tekintettel arra, hogy a különös intézkedés kedvező hatást gyakorol az adózók és az adóhatóságok adminisztratív terheire, a javaslat szerint az eltérést egy újabb korlátozott időszakra, 2021. december 31-ig engedélyezni kell. Meghosszabbítás kérelmezése esetén a kérelemhez csatolni kell egy jelentést az alkalmazott százalékos mérték értékeléséről, és azt 2021. március 31-ig el kell juttatni a Bizottsághoz.
               
            
            
               •Összhang a szabályozási terület jelenlegi rendelkezéseivel
            
            
               Az adólevonási joghoz kapcsolódó hasonló eltérésekre más tagállamok is engedélyt kaptak. 
            
            
               A héairányelv 176. cikke értelmében a Tanács megállapítja, milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Emiatt számos „standstill” rendelkezés létezik, amely korlátozza a személygépkocsikkal kapcsolatos héalevonás jogát. 
            
            
               
                  A korábbi olyan kezdeményezések ellenére, amelyekkel szabályokat kívántak megállapítani arra vonatkozóan, mely kiadáskategóriák tartozhatnak a levonási jogra vonatkozó korlátozás hatálya alá
                     3
                  , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  A héairányelvnek a javaslat alapját képező rendelkezésére való tekintettel a szubszidiaritás elve nem alkalmazható.
               
            
            
               •Arányosság
            
            
               
                  A javaslat megfelel az arányosság elvének a következők miatt: 
               
               
                  A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet. 
               
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis az adócsalás elleni küzdelemmel és a héabeszedés egyszerűsítésével.
               
            
            
               •A jogi aktus típusának megválasztása
            
            
               
                  A héairányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultáció az érdekelt felekkel
            
            
               
                  A javaslat alapját a Lettország által benyújtott kérelem képezi, és az csak ezt a tagállamot érinti. 
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség. 
               
            
            
               •Hatásvizsgálat
            
            
               
                  A javaslat célja az adókivetésre vonatkozó eljárás egyszerűsítése és a héacsalás felszámolása, emiatt pedig kedvező hatással lehet mind a vállalkozásokra, mind a közigazgatásra. Lettország megfelelőnek ítélte ezt a megoldást, amely hasonló más múltbeli és jelenlegi eltérésekhez.
               
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata.
               
            
            
               5.EGYÉB ELEMEK
            
            
               
                  A javaslat hatályvesztésre vonatkozó rendelkezést tartalmaz: a határozat 2021. december 31-én automatikusan hatályát veszti.
               
            
         
         
            
               
                  Amennyiben Lettország az eltérést lehetővé tévő intézkedés újabb, 2021 utáni kiterjesztését venné fontolóra, legkésőbb 2021. március 31-ig meghosszabbítás iránti kérelmet és a százalékos korlát értékelését is tartalmazó jelentést kell benyújtania a Bizottsághoz.
               
            
            
               2018/0373 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  4
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Az (EU) 2015/2429 tanácsi végrehajtási határozat
                  5
                felhatalmazta Lettországot arra, hogy 2018. december 31-ig 50 %-ra korlátozza a héalevonási jogot a legfeljebb 3 500 kilogramm megengedett legnagyobb össztömegű és a vezetőülésen kívül legfeljebb nyolc üléssel rendelkező személygépkocsik vásárlása, lízingje, Közösségen belüli beszerzése és importja, valamint az ilyen személygépkocsik fenntartásával, javításával és üzemanyagával kapcsolatos költségek esetében.  
            
            
               (2)Lettország a Bizottság által 2018. június 20-án iktatott levelében felhatalmazást kért a 2006/112/EK irányelv 26. cikke (1) bekezdésének a) pontjától, 168. cikkétől és 168a. cikkétől eltérő különös intézkedés bizonyos feltételek melletti további alkalmazására annak érdekében, hogy korlátozhassa a héalevonási jogot a nem kizárólag üzleti célra használt személygépkocsik bizonyos kategóriáival kapcsolatos kiadások esetében. 
            
            
               (3)A Bizottság 2018. szeptember 7-én kelt levelében továbbította Lettország kérelmét a többi tagállamnak. A Bizottság 2018. szeptember 10-én kelt levelében értesítette Lettországot arról, hogy birtokában van a kérelem elbírálásához szükségesnek ítélt valamennyi információnak.
            
            
               (4)Az (EU) 2015/2429 végrehajtási határozat 6. cikkének (2) bekezdésében előírtak szerint Lettország jelentést nyújtott be, amely tartalmazta a héalevonás százalékos értékének értékelését. A jelenleg rendelkezésre álló információk alapján Lettország állítása szerint az 50 %-os korlát továbbra is indokolt és megfelelő.
            
            
               (5)Annak érdekében, hogy az eltérést jelentő intézkedés hatékonyságát és a megfelelő százalékos korlátozást értékelni lehessen, az intézkedés időbeli hatályát korlátozni kell. Tekintettel arra, hogy az eltérő intézkedés kedvező hatást gyakorol az adózók és az adóhatóságok adminisztratív terheire, Lettország számára indokolt engedélyezni, hogy meghatározott ideig, 2021. december 31-ig folytathassa az intézkedés alkalmazását.
            
            
               (6)Amennyiben Lettország úgy véli, hogy szükséges az eltérő intézkedés időbeli hatályának 2021-en túli meghosszabbítása, 2021. március 31-ig be kell nyújtania a Bizottsághoz az alkalmazott százalékos mérték értékelését tartalmazó jelentést és a meghosszabbítás iránti kérelmet.
            
            
               (7)Az eltérés a végső fogyasztói szinten beszedett adóbevétel teljes összegét csak elhanyagolható mértékben befolyásolja, és nem lesz kedvezőtlen hatással az Unió hozzáadottérték-adóból származó saját forrásaira.
            
            
               (8)Az (EU) 2015/2429 tanácsi végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT: 
            
            
               1. cikk
            
         
         
            
               Az (EU) 2015/2429 tanácsi végrehajtási határozat 6. cikkének helyébe a következő szöveg lép:
            
            
               „6. cikk
            
            
               (1) Ez a határozat 2016. január 1-jétől 2021. december 31-ig alkalmazandó.
            
            
               (2) Az e határozatban megadott felhatalmazás meghosszabbítására irányuló kérelmet 2021. március 31-ig be kell nyújtani a Bizottsághoz, és ahhoz csatolni kell az 1. cikkben foglalt százalékos érték értékelésére is kiterjedő jelentést.”
            
            
               2. cikk
            
            
               Ezt a határozatot 2019. január 1-jétől kell alkalmazni. 
            
            
               3. cikk
            
            
               Ennek a határozatnak a Lett Köztársaság a címzettje. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        A Tanács 2013/191/EU végrehajtási határozata (2013. április 22.) Lettországnak a közös hozzáadottértékadó-rendszerről szóló 2006/112/EK tanácsi irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról, HL L 113., 2013.4.25., 11. o. 
               
               
                  
                     (2)
                  
                        A Tanács (EU) 2015/2429 végrehajtási határozata (2015. december 10.) Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról, HL L 334., 2015.12.22., 15. o. 
               
               
                  
                     (3)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); visszavonására 2014. május 21-én került sor (HL C 153., 2014.5.21., 3. o.). 
               
               
                  
                     (4)
                  
                        HL L 347., 2006.12.11., 1. o. 
               
               
                  
                     (5)
                  
                        A Tanács (EU) 2015/2429 végrehajtási határozata (2015. december 10.) Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról, HL L 334., 2015.12.22., 15. o.